કચ્છમાં રાજય બહારથી ગેરકાયદે રીતે અંગ્રેજી પ્રકારનો હરિયાણા અને રાજસ્થાન બનાવટનો શરાબ વ્યાપક માત્રામાં ઘૂસાડવામાં આવી રહ્યો હોવાની ફરિયાદોને સમર્થન આપતી એક ઘટનામાં કચ્છની ભાગોળે પાટણ જિલ્લામાં વારાહી નજીકથી કચ્છ ભણી ટ્રેઇલરમાં લઇ અવાતો 57.41 લાખનો દારૂ પકડી પડાયો હતો. કચ્છ સહિત ચાર જિલ્લાને સાંકળતી પોલીસની સરહદ રેન્જના રેપિડ રિસ્પોન્સ સેલની ટુકડીએ બાતમીના આધારે આ કાર્યવાહી કરીને ટ્રેઇલરના રાજસ્થાની ચાલકની ધરપકડ કરી હતી. આ કાર્યવાહીમાં કુલ્લ 72.54 લાખની માલમતા કબજે કરાઇ હતી. આ પ્રકરણમાં 57.41 લાખની કિંમતની શરાબની 1196 પેટી અર્થાત 14352 બાટલી કબજે કરવામાં આવી હતી.